**Általános indokolás**

Nikla Község Önkormányzat 2020. évi költségvetése 137.805.439 Ft-os bevételi és kiadási főösszeggel kerül előterjesztésre.

A bevételi oldalon: Költségvetési bevételek: 130.243.434 Ft

Finanszírozási bevételek: 7.562.005 Ft

Összesen: 137.805.439 Ft

A kiadási oldalon: Költségvetési kiadások: 134.715.823 Ft

Finanszírozási kiadások: 3.089.616 Ft

Összesen: 137.805.439 Ft

Az Önkormányzat 2020. évi költségvetése a Magyarország 2020. évi központi költségvetéséről szóló 2019. évi LXXI. törvény alapján került összeállításra.

***Bevételek:***

2013-tól teljes mértékben megváltozott az önkormányzatok finanszírozási rendszere az ún. feladatfinanszírozásra történő áttéréssel. Az ellátandó feladatok is megváltoztak, állami fenntartásba kerültek az iskolák, kialakították a járási rendszert, ezzel bizonyos feladatok átkerültek a járási kormányhivatalokhoz. A költségvetési törvény 2. számú melléklete tartalmazza a támogatások jogcímeit, ezek alapján önkormányzatunk *83.875.387 Ft támogatásban* részesül, az alábbi jogcímek szerint:

* A Helyi önkormányzatok működésének általános támogatása *23.957.589 Ft,*

tartalmazza többek között: a zöldterület-gazdálkodással kapcsolatos feladatok ellátásának támogatását, közvilágítás fenntartásának támogatását, köztemető fenntartással kapcsolatos feladatok támogatását, közutak fenntartásának támogatását, illetve egyéb önkormányzati feladatok támogatását.

* A Települési önkormányzatok egyes köznevelési feladatainak támogatása *24.440.500 Ft*,

tartalmazza az óvodapedagógusok, és az óvodapedagógusok nevelő munkáját közvetlenül segítők bértámogatását, az óvodaműködtetésének támogatását és az óvodapedagógusok minősítéséből adódó többletkiadásokat.

* A Települési önkormányzatok szociális és gyermekjóléti feladatainak támogatása *27.042.298 Ft,* tartalmazza a pénzbeli szociális ellátásokhoz való hozzájárulás összegét, a falugondnoki szolgáltatás támogatását, a kistelepülések szociális feladatainak, valamint a gyermekétkeztetés támogatását.
* A Települési önkormányzatok kulturális feladatainak támogatása *8.435.000 Ft,* tartalmazza a könyvtári, közművelődési és múzeumi feladatok támogatását.
* Egyéb működési támogatások bevételei (közfogl., védőnő) *29.689.797 Ft.*

2020-ban is részt vesz önkormányzatunk közmunkaprogramban, melynek keretében közfoglalkoztatásra, valamint gépek, berendezések beszerzésére nyílik lehetőségünk. A támogatás utófinanszírozású, a számlák, illetve a bérkifizetés alapján minden hónapban visszaigénylésre kerül sor, a bevételek tervezése a támogatásértékű működési bevételek sorra került.

Az előző évi pénzmaradvány igénybevétele tartalmazza a Magyar Falu Program keretében az Óvoda udvar eszközbeszerzéseit, felújítási kiadásait, illetve az előző évről áthúzódó szociális célú tűzifa vásárlás költségeit.

Az intézményi működési bevételek között terveztük a következő bevételeket: az eladott szolgálati lakás részletfizetése, behajtási engedélyek, sírhely megváltás, közterület használat.

Az adóbevételeinket a tavalyi tényleges összegekhez igazítva terveztük.

***Kiadások:***

Személyi jellegű kiadásokra 52.316.043 Ft-ot terveztünk, amely magában foglalja a polgármester, képviselő-testületi tagok, a közalkalmazottak, illetve a közfoglalkoztatottak személyi juttatásait. Ezekhez kapcsolódnak a munkaadót terhelő járulékok és a szociális hozzájárulási adó, melyre 8.583.945 Ft-ot kalkuláltunk.

Dologi és egyéb folyó kiadásokra 50.526.243 Ft-ot terveztünk. Ide tartoznak a készletbeszerzésekre, kommunikációs, közüzemi és egyéb szolgáltatásokra fordított kiadások.

Ellátottak pénzbeli juttatásaira 11.900.000 Ft előirányzat került tervezésre. Ez az összeg szolgál a lakosságnak juttatott szociális segély, ápolási díjak és egyéb az önkormányzat rendeletében megállapított szociális juttatási kiadásokra.

Egyéb működési célú kiadásokra 4.933.627 Ft-ot terveztünk, amely magába foglalja a Mesztegnyői Közös Önkormányzati Hivatalnak, a Marcali Kistérségi Társulásnak és a Mesztegnyő Környéki Önkormányzatok Társulásának átadott pénzeszközöket Továbbá a tervezet magába foglalja a 200 e Ft összegű tartalékot.

A beruházási kiadások tartalmazzák: temető kapu építését, a Magyar Falu program keretén belül megvalósuló Óvoda udvari eszközberuházást.

A felújítási kiadások között egyéb felújítási munkák szerepelnek.

Finanszírozási kiadásként a Niklai Mézengúz Óvodának 24.440.500 Ft kerül átadásra.

A költségvetés tervezésekor alapvető célkitűzések: az önkormányzat működőképességének fenntartása; likviditás megőrzése; költségvetési egyensúly fenntartása; pályázati lehetőségek kihasználása.

A bevételek csökkenése miatt a gazdálkodás során törekedni kell a takarékosságra és az erőforrások hatékony felhasználására.

**Előzetes hatásvizsgálat**

A jogalkotásról szóló 2010. évi CXXX. törvény 17. §-a alapján a jogszabály előkészítője előzetes hatásvizsgálat elvégzésével felméri a szabályozás várható következményeit, Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A tervezett jogszabály jelentősnek ítélt hatásai:

*- társadalmi hatása:* a költségvetési rendelet alapján végrehajtott gazdálkodás az állampolgárok számára nyomon követhető, átfogó képet ad az önkormányzat pénzügyi helyzetéről, a végrehajtandó feladatokról, a tervezett fejlesztésekről, lehetőséget teremt az önkormányzati gazdálkodás ellenőrzésére.

*- gazdasági, költségvetési hatása:* a költségvetés nemzetgazdasági hatása az, hogy az államháztartás része, a különböző jogcímeken a központi költségvetésből igényelhető támogatások révén. A költségvetési rendelet helyi gazdasági hatása nem releváns. A költségvetési rendeletnek költségvetési szempontból önmagát végrehajtó hatása van.

*- környezeti, egészségi következménye:* a rendeletnek környezeti, egészségi következménye nincs.

*- adminisztratív terheket befolyásoló hatása:* a rendelet az előző esztendőhöz viszonyítva többlet adminisztratív terhet nem eredményez.

*- a jogszabály megalkotásának szükségessége, elmaradásának várható következménye:* a költségvetési rendelet megalkotása kötelező az államháztartásól szóló 2011. évi CXCV. törvény előírásai alapján:

24. § (2) A jegyző, főjegyző (a továbbiakban együtt: jegyző) a költségvetési rendelet-tervezetet a 29/A. § szerinti tervszámoknak megfelelően készíti elő. A tervszámoktól csak a külső gazdasági feltételeknek a tervszámok elfogadását követően bekövetkezett lényeges változása esetén térhet el, az eltérést és annak indokát a költségvetési rendelt-tervezet indokolásában ismertetni kell.

24. § (3) A jegyző által a (2) bekezdés szerint előkészített költségvetési rendelet-tervezetet a polgármester február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a képviselő-testületnek.

Ennek elmaradása mulasztásban megnyilvánuló jogszabálysértést von maga után, mely esetben Magyarország helyi önkormányzatairól szóló 2011. évi CLXXXIX. törvény 132. § (1) bekezdés a) pontja alapján a Kormányhivatal törvényességi elhívással élhet.

*- a jogszabály alkalmazásához szükséges személyi, szervezeti, tárgyi és pénzügyi feltételek:* a jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.

**Részletes indokolás**

*az 1-2. §-okhoz*

Általános rendelkezéseket tartalmaznak.

*a 3. §-hoz*

A költségvetés bevételeinek és kiadásainak főösszegét tartalmazza, részletezve.

*a 4-6. §-okhoz*

A költségvetési rendelet mellékleteire vonatkozó rendelkezéseket tartalmaz.

*a 7. §-hoz*

Az előirányzat felhasználási ütemtervre vonatkozó rendelkezéseket tartalmaz.

*a 8-10. §-okhoz*

A költségvetés végrehajtására vonatkozó szabályokat tartalmaz.

*a 11. §-hoz*

Hatályba léptető rendelkezést tartalmaz.